Morten Bødskov (S), 2012-10-09:
Tak for det, formand.
Også tak for de mange positive tilkendegivelser, der har været om lovforslaget.
Jeg vil starte med at sige, at jeg er helt enig i hr. Tom Behnkes indledende bemærkninger, nemlig dem om, at det her ikke bare er noget, der kommer ud af det blå.
Det kommer ud af, at der er et problem.
Der er konstateret for mange problemer med for mange cykler, som billedlig talt ligger hulter til bulter på steder, hvortil vi alle sammen har behov for adgang, og hvor eksempelvis også handicappede og andre, som har vanskeligt ved at komme frem, skal have bedre adgangsforhold.
Derfor har vi jo bl.a. fået henvendelser – det er helt rigtigt, som hr. Jan E. Jørgensen sagde – fra Frederiksberg Kommune og også fra Københavns Kommune, som har ønsket det her.
Lignende ønsker kunne man sagtens forestille sig er i andre større byer, hvor der altså er behov for at få mulighed for så at sige at rydde op på de her områder, som man har behov for adgang til.
Derfor er forslaget indrettet, som det er.
I første omgang er det en forsøgsordning, så kommunerne får mulighed for at oprette, hvad man kunne kalde opmagasineringspladser, og flytte cyklerne hen på dem.
Der vil selvfølgelig være forsvarlig skiltning, så man, når man sætter sin cykel her, vil kunne se det.
Altså, hvis man ikke sætter den ordentligt eller forsvarligt, vil man ud fra skiltet i hvert fald have en fornemmelse af, at hvis det så at sige bliver temmelig mange cykler, der ligger oven i hinanden, er der altså en risiko for, at den bliver fjernet og flyttet hen til den pågældende opmagasineringsplads.
Jeg er helt sikker på, at den positive modtagelse, som forslaget har mødt hos både kommunerne og cyklisterne selv, har afsæt i, at det er et rigtig godt forslag.
Der er selvfølgelig en hel række forudsætninger knyttet til, at en kommune kan få lov til at benytte sig af den her forsøgsordning.
Det første er, at kommunerne vil skulle oprette de her opmagasineringspladser.
Det giver sig selv.
Det skal være sådan, at det er meget nøje afmålt, hvilke områder der er tale om.
Hr. Jan E. Jørgensen spurgte til forholdet om, hvor langt man må flytte cyklerne væk.
Der står ca. 300 m i lovforslaget, og det er selvfølgelig en forsøgsordning, så forholdene skal, som hr. Jan E. Jørgensen også antydede, selvfølgelig afspejle, på hvilke områder de her opmagasineringspladser skal laves.
De her afstandskrav vil selvfølgelig også indgå i den evaluering af selve lovforslaget, som skal finde sted.
Hr. Simon Emil Ammitzbøll fra Liberal Alliance spørger: Hvorfor opretter kommunerne ikke bare et passende antal cykelparkeringspladser, et passende antal muligheder for, at cyklisterne kan komme af med deres cykel?
Det er faktisk også en forudsætning for at opnå tilladelse til rent faktisk at benytte sig af den her ordning, at man selvfølgelig skal sikre, at kommunerne opretter et passende antal cykelparkeringspladser, så det her ikke bare bliver en ventil til billedlig talt at genere cyklisterne.
Vi stiller os selvfølgelig gerne til rådighed for alle de spørgsmål, der er blevet rejst i forlængelse af det her, og dem kan vi jo som altid sagtens finde besvarelse på i Folketingets Retsudvalg.
Men tak for de mange positive tilkendegivelser.